Kažimír, Peter, podpredseda vlády a minister financií SR (2018-10-18):
Ďakujem. Tu moje úvodné slovo bude trošku dlhšie a predpokladám, že aj vaše vystúpenia, že sa pri tomto návrhu zákona trochu zdržíme. Hazardné hry – najmä v online prostredí – zaznamenávajú dynamický rast. Našou snahou bolo reagovať na aktuálne trendy digitalizácie hazardu a adekvátne tomu upraviť aj regulačný rámec. Nový zákon o hazardných hrách tak predstavuje úplne nový a podľa nášho názoru moderný prístup regulácie hazardných hier. Inšpiráciou nám bol prístup aj iných európskych krajín, napríklad Dánska, Rumunska alebo Českej republiky. Zákon zvyšuje úroveň ochrany hráčov, ktorá bola aplikovaná predošlou novelou zákona o hazardných hrách. Od začiatku budúceho roka bude spustený register vylúčených osôb, v ktorom budú evidované osoby so zákazom hrania viacerých druhov hazardných hier. Pôjde o nasledovné kategórie osôb: pôjde o poberateľov pomoci v hmotnej núdzi, o vysokoškolákov so sociálnym štipendiom, o patologických hráčov, o ľudí, ktorí sa vylúčia sami z vlastnej vôle. Návrh zákona zároveň sprísňuje podmienky prevádzkovania hazardných hier. Obmedzia sa prevádzkové hodiny herní, medzi treťou hodinou rannou a desiatou hodinou rannou bude prevádzkovanie herní úplne zakázané. Navrhujeme zvýšiť minimálny počet prístrojov v jednej prevádzke z 12 na 15 kusov, čím podľa nás opäť klesne dostupnosť hazardných hier, videli sme to aj na prelome rokov, keď sa minimálny počet prístrojov v herniach zvýšil z 5 na 12 kusov, čo viedlo k zníženiu počtu prevádzok hazardných hier o vyše 60 percent. Predložená legislatíva definuje kvízomaty ako hazardnú hru, preto sa presunú z miest, kde nepatria, na miesto prísne regulované, to znamená do herní a kasín. Okrem toho zavádzame aj novú sankciu pre osoby, ktoré napomáhajú prevádzkovaniu hazardných hier, napríklad prevádzkovatelia pohostinstiev, ktorí majú u seba v tom pohostinstve výherné prístroje či kvízomaty, po novom im bude môcť byť aj zrušené živnostenské oprávnenie. Významným spôsobom sa posilňujú kompetencie obcí, ktoré budú môcť počas 12 dní v roku – to je úplná novinka –, 12 dní v roku zakázať niektoré druhy hazardných hier. Budú sa môcť rozhodnúť o tom, že herne budú od škôl, školských zariadení, zariadení sociálnych služieb pre deti a mládež či liečební vzdialené najmenej 200 metrov. S cieľom potlačenia nelegálnych prevádzkovateľov prichádzame s uvoľnením časti portfólia hier TIPOS-u, pričom lotérie ostanú výhradne v jeho pôsobnosti. Umožní sa získať licenciu aj na online hry v internetovej herni a internetovom kasíne nielen domácim subjektom, ale aj spoločnostiam so sídlom v krajinách Európskej únie alebo Európskeho hospodárskeho priestoru. Po získaní licencie sa na každého budú vzťahovať prísne pravidlá. Všetkých prevádzkovateľov chceme mať pod kontrolou, pričom budú povinní sprístupniť dozoru všetky relevantné údaje, ktoré budú aj na serveroch umiestnených na území Slovenskej republiky. S týmto úzko súvisí aj vymedzenie nových druhov hazardných hier vrátane vytvorenia novej štruktúry licencií. Ceny za licencie budú jedny z najvyšších spomedzi krajín Európskej únie, hovoríme o úrovni okolo troch miliónov eur. Subjekty, ktoré doposiaľ neboli licencované, budú oproti súčasnosti na Slovensku platiť aj odvody z hazardných hier. Pri nových druhoch licencií sa zmení spôsob výpočtu odvodov, základom pre výpočet ich výšky už bude výťažok, to znamená prijaté vklady mínus vyplatené výhry. V oblasti zdaňovania zahraničných subjektov budeme postupovať v súlade so zákonom o dani z príjmov a s pravidlami medzinárodného zdaňovania, ktoré umožňujú zdanenie daňou z príjmu aj bez existencie sídla alebo organizačnej zložky na území Slovenskej republiky. Blokácia webov nelicencovaných prevádzkovateľov hazardu bude aj naďalej prebiehať. Takisto ponechávame v platnosti všetky doteraz prijaté regulačné opatrenia, to znamená hracie automaty iba v herniach, nie v krčmách alebo v baroch, obmedzenia pri umiestňovaní herní. Zámerom nového zákona o hazardných hrách je aj efektívnejší dozor. V súčasnosti sú kompetencie pre oblasť regulácie a dozoru nad hazardnými hrami roztrieštené medzi rezortom financií, medzi obce a medzi finančnú správu, preto ich chceme dostať pod jednu strechu. Navrhujú sa, navrhuje sa vytvorenie špecializovanej dozornej inštitúcie, ktorá bude mať všetky kompetencie pre reguláciu hazardných hier a ktorej činnosti sú nastavené podľa štandardov obdobných inštitúcií v iných krajinách Európskej únie. Zároveň to bude znamenať, že dozoru nad hazardnými hrami sa bude musieť venovať menej zamestnancov. Návrh zákona bol prerokovaný na hospodárskej a sociálnej rade a legislatívnej rade vlády, pričom relevantné vznesené pripomienky boli akceptované. Upozorňujem, že materiál sa predkladá s dvoma rozpormi s Generálnou prokuratúrou, keď sme neakceptovali, neakceptoval sa návrh na zjednotenie petičného kvóra, ak sa obyvatelia obce sťažujú na narúšanie verejného poriadku v súvislosti s hraním hazardných hier. Súčasný stav je, že petíciu musí podporiť najmenej 30 % obyvateľov, pre Bratislavu a Košice je to 15 percent. A nebol akceptovaný ani návrh na prijatie menej reštriktívnych opatrení vhodných na dosiahnutie zákazu prevádzkovania hazardných hier pred prijatím tzv. VZN o zákaze hazardu na území obce. Návrh zákona je predmetom vnútrokomunitárneho pripomienkového konania, v súlade so smernicou Európskeho parlamentu a Rady. A z hľadiska účinnosti navrhuje sa, aby zákon nadobúdal účinnosť 1. marca 2019 okrem mnohých článkov, ktoré sú tam ďalšie otvorené, ktoré nadobudnú účinnosť ešte potom 1. júna 2019, to znamená, sú tu dva termíny účinnosti, marec a jún budúceho roku. Toľko na úvod. Ďakujem.